प्रस्तुत नाटक इच अट्ठ पात्र न। जिं’दे इच आवाज, संदेश, संजोगता, बुड्ढा आदमी, मस्त मांगड़ू ते र्होलू राम दी भूमिका बड़ी म्हत्ता आह्ली ऐ। इसदे अलावा रणदीप ते लिल्ली संदेश दे दोस्त न। "नमीं आवाज" इच आम लोकें दियें आर्थिक समस्याएं ते बेरोजगारी गी लैता गेदा ऐ। इसदे अलावा सत्ताधीश ते आम लोकें इच होने आह्ले पारिवारिक संघर्श दा जिक्र बी ऐ। प्रस्तुत नाटक इच "आवाज" उस सत्ताधारी राजा दा प्रतिनिधित्व करदी ऐ जेह्ड़ा आम लोकें गी अपने अत्याचार दा शकार बनाना चांह्दा ऐ। जेह्ड़ा उसी समझियै ओह्दा हल्ल कड्ढना चांह्दा ऐ उसी समाप्त करी दित्ता जंदा ऐ। "संदेश" अज्जै दी नौजवान नमीं पढ़ी-लिखी बे-रोजगार पीढ़ी दा प्रतीक ऐ। अज्जै दे पढ़े-लिखे नौजवान बी संदेश आंगर खज्जल होआ करदे न। ईमानदारी दा अर्थ अज्ज सिर्फ कताबें तगर गै सीमत होइयै रेही गेदा ऐ।